Transportminister Benny Engelbrecht (S) sagde onsdag i Folketinget, at der ER behov for en ny forbindelse over Limfjorden ved Aalborg.

Torsdag offentliggør Transportministeriet en ny og opdateret VVM-redegørelse for en tredje Limfjordsforbindelse ved Aalborg. "Der er god grund til at være optimistisk," og "behovet for en ny forbindelse er uændret til stede," sagde transportminister Benny Engelbrecht (S) onsdag i Folketingets spørgetid, hvor han besvarede et spørgsmål fra det nordjyske folketingsmedlem Preben Bang Henriksen (V). -	Det blev noget mere interessant besvarelse, end jeg havde ventet.  Da jeg indleverede spørgsmålet, havde jeg ingen idé om, at det ville blive afviklet dagen inden VVM-opdateringens offentliggørelse. Ministeren oplyste i besvarelsen, at der ”var god grund til optimisme i den kommende VVM-opdatering”. Det blev sagt direkte og var ikke til at tage fejl af, siger Preben Bang Henriksen (V). Opdateringen af den ti år gamle VVM-redegørelse skal danne grundlag for forhandlinger i løbet af foråret om fremtidige trafik-investeringer. Større arbejde venter forude I 2014 indgik en række partier på Christiansborg en politisk aftale om, at når eller hvis der afsættes penge til en tredje Limfjordsforbindelse, er det den såkaldte Egholm-linjeføring, der skal anvendes. Socialdemokratiet er med i denne aftale - og, sagde transportministeren, den aftale står vi selvfølgelig ved. Han tog dog forbehold for, at der af støjhensyn kan blive justeret ved linjeføringen. Benny Engelbrecht oplyste også, at fra der træffes en politisk aftale, vil der gå tre-fire år med blandt andet ekspropriationer, før anlægsarbejdet kan gå i gang. - Det fortæller mig, at en politisk beslutning i den grad haster, siger Preben Bang Henriksen til TV2 Nord. TV2 Nord følger selvfølgelig offentliggørelsen af VVM-redegørelsen torsdag eftermiddag.